**Analiza anket s strani obiskovalcev – Zelena shema slovenskega turizma**

V postopku pridobivanja znaka Zelena destinacija – Green destination smo v občini Kanal ob Soči izvedli anketiranje obiskovalcev, ki je potekalo v poletni sezoni, ko našo destinacijo obišče največ obiskovalcev. Obiskovalce, tako tuje kot domače, smo anketirali osebno v Turistično informacijskem centru Kanal ali na dogodkih, nekaj anket smo pridobili tudi preko ponudnikov nastanitev. Obiskovalcem smo ponudili ankete v slovenskem, angleškem in italijanskem jeziku. Skupno je anketo izpolnilo 280 obiskovalcev, od tega 209 tujih obiskovalcev in 71 slovenskih obiskovalcev.

Našo destinacijo je med anketiranimi obiskovalci obiskalo 41% obiskovalcev prvič, 21% dvakrat, 24% pa večkrat.

Glavni motiv prihoda v našo destinacijo je bil naravna dediščina (62%), kulturna dediščina (20%), prireditve (15%) ter gastronomska ponudba (12%). Med druge odgovore, ki so jih navedli, pa navajajo, da so nas obiskali mimogrede ali so našo destinacijo spoznali preko državne kolesarske povezave Bovec – Nova Gorica, ko so le to prekolesarili.

Z obiskom naše destinacije je bilo zelo zadovoljnih 49%, zadovoljnih pa 34 %.

Pri vprašanju, kako so pripotovali v našo destinacijo, je 64 % anketiranih obiskovalcev odgovorilo, da so v našo destinacijo prispeli od doma, 23% pa jih je prispelo v občino z drugih destinacij.

Za prihod v našo destinacijo je več kot polovica anketiranih obiskovalcev uporabilo lastno prevozno sredstvo (62%), 28% jih je v destinacijo prispelo peš, 23% pa s kolesom.

V naši destinaciji je prespalo 51% , 49% anketiranih pa je v naši destinaciji porabilo med 25 in 50 EUR, 34 % pa manj kot 25 EUR.

Na vprašanje, kaj bi podaljšalo njihovo bivanje v občini Kanal ob Soči, anketirani navajajo pohodniške poti (42%), kolesarske poti (35%) ter prireditve (22%). Pod druge razloge so navedli: več parkirišč, če bi imeli več časa, boljše vreme, gastronomska ponudba, manj prometa, plaže.